Χτυπημένη κρεμ ανγκλέζ
Η κρεμ ανγκλέζ είναι μία από τις βασικές κρέμες της ζαχαροπλαστικής με πολλές χρήσεις. Εδώ τη χτυπάμε σε μίξερ να σφίξει και τη σερβίρουμε ως γλυκό από μόνη της!
500 γρ. κρέμα γάλακτος με 35-36% λιπαρά, 6 κρόκοι αυγών, 100 γρ. ζάχαρη, 1 λοβός βανίλιας, σκισμένος κατά μήκος με μαχαίρι (τον ανοίγουμε στη μέση και παίρνουμε από μέσα τα σποράκια)
Σε μια μικρή κατσαρόλα βάζουμε την κρέμα, τα σποράκια της βανίλιας και τον σκισμένο λοβό.Σε ένα μπολ ανακατεύουμε τη ζάχαρη με τους κρόκους. Προσθέτουμε λίγη από την κρέμα και ανακατεύουμε.Αδειάζουμε αυτό το μείγμα μέσα στην υπόλοιπη κρέμα γάλακτος, στην κατσαρόλα, και τοποθετούμε στη φωτιά, ανακατεύοντας συνεχώς. Πριν αρχίσει να βράζει η κρέμα, μόλις ζεσταθεί καλά και δέσει ελαφρώς, κατεβάζουμε από τη φωτιά.  Για να δούμε αν έχει δέσει, βουτάμε μέσα ένα κουτάλι και το ξαναβγάζουμε. Θα πρέπει να βγει λερωμένο και στη ράχη του να έχει σχηματιστεί ένα πολύ λεπτό στρώμα κρέμας (αν έχουμε θερμόμετρο ζαχαροπλαστικής, απλώς αποσύρουμε από τη φωτιά μόλις η θερμοκρασία της κρέμας φτάσει στους 84-85°C). Αυτή η κρέμα ονομάζεται κρεμ ανγκλέζ.Αδειάζουμε την κρεμ ανγκλέζ σε άλλο σκεύος, για να μη μείνει στη ζεστή κατσαρόλα και ψηθούν κι άλλο οι κρόκοι. Αφήνουμε να χλιαρύνει αρκετά και τοποθετούμε στο ψυγείο, σκεπασμένη με μεμβράνη ή αλουμινόχαρτο, για 12 ώρες. Κατόπιν, χτυπάμε την κρύα κρεμ ανγκλέζ στο μίξερ με το σύρμα έως ότου γίνει αφράτη.Μοιράζουμε την κρεμ ανγκλέζ σε μικρά ποτήρια και διατηρούμε στο ψυγείο μέχρι να σερβίρουμε.
Αυγά,Ζάχαρη,Κρέμα Γάλακτος